จับตา “เจเน็ต เยลเลน” กล่าวสุนทรพจน์วันนี้ คาดส่งสัญญาณขึ้นดอกเบี้ย
จับตา "เจเน็ต เยลเลน" กล่าวสุนทรพจน์วันนี้ คาดมีโอกาสปรับขึ้นดอกเบี้ยสูงถึง 78% ในเดือนมี.ค.
3 มี.ค. 2560

นางเจเน็ต เยลเลน ประธานธนาคารกลางสหรัฐ (เฟด) มีกำหนดจะกล่าวสุนทรพจน์ที่ Executives’ Club of Chicago ในวันนี้ตามเวลาสหรัฐ ขณะที่นักวิเคราะห์มองว่า เยลเลนจะแสดงมุมมองเกี่ยวกับแนวโน้มเศรษฐกิจ และอาจจะส่งสัญญาณการปรับขึ้นอัตราดอกเบี้ย
โดยการกล่าวสุนทรพจน์ของเยลเลนในครั้งนี้ มีขึ้นท่ามกลางกระแสคาดการณ์ที่เพิ่มขึ้นว่า เฟดอาจจะปรับขึ้นอัตราดอกเบี้ยในการประชุมเดือนมี.ค. หลังจากเจ้าหน้าที่เฟดหลายคนได้ออกมาส่งสัญญาณสนับสนุนให้เฟดปรับขึ้นอัตราดอกเบี้ย โดยล่าสุดนางลาเอล เบรนาร์ด หนึ่งในคณะผู้ว่าการเฟด ซึ่งกล่าวว่า เฟดควรขึ้นดอกเบี้ยเร็วๆนี้ เนื่องจากเศรษฐกิจโลกส่งสัญญาณฟื้นตัวดีขึ้น ขณะที่เศรษฐกิจสหรัฐอยู่ในทิศทางการฟื้นตัวที่แข็งแกร่ง
ทั้งนี้การแสดงความเห็นของนางเบรนาร์ด สอดคล้องกับถ้อยแถลงของนายวิลเลียม ดัดลีย์ ประธานเฟดสาขานิวยอร์ก และนายจอห์น วิลเลียมส์ ประธานเฟดสาขาซานฟรานซิสโก ซึ่งสนับสนุนให้ปรับขึ้นดอกเบี้ยในเร็วๆนี้เช่นกัน
โดยผลสำรวจล่าสุดของ CME Group FedWatch ระบุว่า นักลงทุนเชื่อว่ามีโอกาสสูงถึง 78% ที่เฟดจะปรับขึ้นอัตราดอกเบี้ยในการประชุมเดือนมี.ค. และมีโอกาส 70% ที่เฟดจะปรับขึ้นดอกเบี้ยในเดือนพ.ค.